Aftonbladet-lehden mukaan 23-vuotias mies aivopestiin Malmössä, jonka jälkeen hän lähti Syyriaan. Hänet pidätettiin Ruotsin turvallisuuspoliisin Facebookista löytämien viestien perusteella.

Brysselin poliisi pidätti perjantaina viisi Pariisin ja Brysselin terrori-iskuista epäiltyä. Yksi heistä on Aftonbladet-lehden siteeraamien belgialaismedioiden mukaan ruotsalainen 23-vuotias mies. Osama K on tehnyt yhteistyötä Pariisin terrori-iskuista epäillyn Salah Abdeslamin kanssa.

Belgialaissyyttäjien mukaan Osama K oli myös ostanut matkalaukut, joissa Brysselin lentokenttäiskujen tekijät kuljettivat pomminsa.

23-vuotias oli Aftonbladetin haastatteleman (siirryt toiseen palveluun) perhetutun mukaan radikalisoitunut viime vuosina Ruotsin Malmössä.

– Hän tulee tavallisesta ruotsalaisesta muslimiperheestä. Hänen isänsä ei ole tästä iloinen ja hänen äitinsä voi hänen [Syyriaan] matkustamisensa takia niin huonosti, että on sairastunut, perheen tunteva henkilö sanoo Aftonbladetille.

Myös Belgian flaaminkielinen yleisradioyhtiö VRT on kertonut (siirryt toiseen palveluun), että Osama K olisi Syyriassa vierastaistelijana ollut ruotsin kansalainen.

Säpo auttoi belgialaispoliiseja

Belgian poliisi onnistui pidättämään ruotsalaisen saatuaan apua Ruotsin turvallisuuspoliisilta Säpolta.

Belgialaisen Het Laaste Nieuws -lehden mukaan (siirryt toiseen palveluun) Säpo löysi epäillyn ruotsalaismiehen ja tämän veljen välisiä Facebook-viestejä, joiden perusteella mies pystyttiin pidättämään.

Belgian poliisi pidätti eilen myös Pariisin iskuista epäillyn Mohamed Abrinin. Syyttäjäviranomaiset tutkivat, onko Abrini Brysselin lentokentän iskujen jälkeen paennut ”hattupäinen mies”.